## Uredba o izvozu i uvozu robe koja se može uporabiti za izvršenje smrtne kazne, mučenje ili drugo okrutno, neljudsko ili ponižavajuće postupanje ili kažnjavanje

### NN 43/2008 (14.4.2008.), Uredba o izvozu i uvozu robe koja se može uporabiti za izvršenje smrtne kazne, mučenje ili drugo okrutno, neljudsko ili ponižavajuće postupanje ili kažnjavanje

# VLADA REPUBLIKE HRVATSKE

**1435**

Na temelju članka 58. Zakona o trgovini (»Narodne novine«, br. 49/2003 –
pročišćeni tekst, 96/2003, 103/2003, 170/2003 i 55/2004), Vlada Republike
Hrvatske je na sjednici održanoj 10. travnja 2008. godine donijela

## UREDBU

### O IZVOZU I UVOZU ROBE KOJA SE MOŽE UPORABITI ZA IZVRŠENJE SMRTNE KAZNE, MUČENJE ILI DRUGO OKRUTNO, NELJUDSKO ILI PONIŽAVAJUĆE POSTUPANJE ILI KAŽNJAVANJE

I. OPĆE ODREDBE

*Predmet i područje primjene*
Članak 1.

Ovom se Uredbom utvrđuju uvjeti za izvoz i uvoz robe koja se može uporabiti za
izvršenje smrtne kazne ili za mučenje i ostalo okrutno, ponižavajuće ili
neljudsko postupanje i kažnjavanje (u daljnjem tekstu: roba), i s njima
povezanom tehničkom pomoći, te nadležnost tijela državne uprave, postupak
izdavanja izvoznog i uvoznog odobrenja, te obrazac zahtjeva za izdavanje
izvoznog i uvoznog odobrenja.

*Definicije*
Članak 2.

Pojedini izrazi koji se koriste u ovoj Uredbi imaju sljedeće značenje:
1. *»Mučenje«* označava svaki čin kojim se osobi namjerno nanosi teška tjelesna
ili duševna bol, kako bi se od nje ili treće osobe dobio podatak ili priznanje,
kako bi se ta osoba ili treća osoba kaznila za djelo koje je počinila ta ili
treća osoba, ili za koju se sumnja da je takvo djelo počinila, odnosno kako bi
se tu osobu ili treću osobu zastrašilo ili prisililo, ili zbog bilo kojeg drugog
razloga koji se temelji na diskriminaciji bilo koje vrste, kada takvu bol i
patnju nanosi, potiče ili dopušta službena osoba ili druga osoba koja nastupa
kao službena osoba. Ovaj pojam ne uključuje bol i patnju koja proizlazi iz
propisane kazne, ili koja je povezana s njome;
2. *»Ostalo okrutno, neljudsko ili ponižavajuće postupanje ili kažnjavanje«*označavaju svaki čin kojim se osobi uzrokuje teška tjelesna ili duševna bol kada
takvu bol ili patnju nanosi, potiče ili dopušta službena osoba ili druga osoba
koja nastupa kao službena osoba. Ovaj pojam ne uključuje bol ili patnju koja
proizlazi iz propisane kazne, ili koja je povezana s njom;
3. *»Tijela odgovorna za provođenje zakona«* označavaju svako tijelo odgovorno za
sprječavanje, otkrivanje, istraživanje i borbu protiv kaznenih djela, te njihovo
kažnjavanje, između ostalih, to se odnosi na policiju, tužitelje, pravosudna
tijela te, ovisno o okolnostima, državna sigurnosna i vojna tijela;
4. *»Izvoz odnosno uvoz«* označava carinski postupak, postupak izvoza, odnosno
postupak puštanja u slobodni promet, uređen važećim carinskim propisima;
5. *»Tehnička pomoć«* označava svu tehničku potporu u vezi s popravcima, razvojem,
proizvodnjom, ispitivanjem, održavanjem, sastavljanjem i svim ostalim tehničkim
uslugama, a dostupna je u obliku uputa, savjeta, obuke, prijenosa radnog znanja
i vještina ili savjetovanja. Tehnička pomoć uključuje usmene i elektroničke
oblike pomoći.
6. *»Podnositelj zahtjeva«* označava:
– kod izvoza robe iz članaka 5. i 6. ove Uredbe, svaku pravnu ili fizičku osobu
– obrtnika sa sjedištem, odnosno boravištem na području Republike Hrvatske;
– kod pružanja tehničke pomoći iz članka 3. ove Uredbe, fizičku ili pravnu osobu
koja pruža uslugu i
– kod uvoza robe i primanja tehničke pomoći iz članka 4. ove Uredbe, muzej koji
će izložiti robu.

II. ROBA KOJA JE PRAKTIČNO NEUPORABLJIVA, OSIM ZA IZVRŠENJE SMRTNE KAZNE,
MUČENJE I OSTALO OKRUTNO, NELJUDSKO ILI PONIŽAVAJUĆE POSTUPANJE ILI KAŽNJAVANJE

*Zabrana izvoza*
Članak 3.

Izvoz robe koja je praktično neuporabljiva osim za izvršenje smrtne kazne,
mučenje i ostalo okrutno, neljudsko ili ponižavajuće postupanje ili kažnjavanje,
navedeno u Prilogu I., a koji je sastavni dio ove Uredbe, iz Republike Hrvatske
je zabranjen.
Pružanje tehničke pomoći, i na besplatnoj osnovi, u vezi s robom navedenom u
Prilogu I. ove Uredbe, bilo kojoj osobi, subjektu ili tijelu u drugoj državi,
zabranjeno je.
Iznimno od stavaka 1. i 2. ovoga članka, Ministarstvo gospodarstva, rada i
poduzetništva (u daljnjem tekstu: Ministarstvo) može odobriti izvoz robe
navedene u Prilogu I. i pružanje s njom povezane tehničke pomoći, ako se dokaže
da će se u zemlji izvoza takva roba koristiti isključivo za namjene javne
izložbe u muzeju radi njezinoga povijesnog značenja.

*Zabrana uvoza*
Članak 4.

Uvoz robe navedene u Prilogu I. ove Uredbe na carinsko područje Republike
Hrvatske zabranjen je.
Primanje tehničke pomoći u vezi s robom navedenom u Prilogu I. ove Uredbe iz
drugih zemalja, i na besplatnoj osnovi, zabranjeno je.
Iznimno od stavaka 1. i 2. ovoga članka, Ministarstvo može odobriti uvoz robe
navedene u Prilogu I. kao i nabavu s njom povezane tehničke pomoći, ako se
dokaže da će se takva roba koristiti isključivo za namjene javne izložbe u
muzeju radi njenog povijesnog značenja.

Članak 5.

Za izvoz robe i pružanje tehničke pomoći iz stavka 3. članka 3. ove Uredbe
Ministarstvo izdaje izvozno odobrenje. U postupku izdavanja izvoznog odobrenja
Ministarstvo će zatražiti potvrdu Ministarstva kulture da je izvoz robe u skladu
sa stavkom 3. članka 3. ove Uredbe.
Za uvoz robe i primanje tehničke pomoći iz stavka 3. članka 4. ove Uredbe
Ministarstvo izdaje uvozno odobrenje. U postupku izdavanja uvoznog odobrenja
Ministarstvo će zatražiti potvrdu Ministarstva kulture da je uvoz robe u skladu
sa stavkom 3. članka 4. ove Uredbe.

III. ROBA KOJA BI SE MOGLA KORISTITI ZA MUČENJE ILI OSTALO OKRUTNO, NELJUDSKO
ILI PONIŽAVAJUĆE POSTUPANJE ILI KAŽNJAVANJE

*Zahtjev za izdavanje odobrenja*
Članak 6.

Za izvoz i uvoz robe navedene u Prilogu II., koji je sastavni dio ove Uredbe,
koja bi se mogla uporabiti za mučenje i ostalo okrutno, neljudsko ili
ponižavajuće postupanje ili kažnjavanje, te pružanje i primanje tehničke pomoći,
potrebno je odobrenje koje izdaje Ministarstvo.
Iznimno od stavka 1. ovoga članka za izvoz robe koju koristi vojno ili civilno
osoblje koje sudjeluje u mirovnim operacijama EU-a i/ili UN-a i/ili NATO-a,
odobrenje Ministarstva nije potrebno.
Radi provjere okolnosti iz stavka 2. ovoga članka Ministarstvo financija –
Carinska uprava (u daljnjem tekstu – Carinska uprava) ima pravo zadržati izvoz
robe iz stavka 1. ovoga članka do okončanja provjere.

Članak 7.

Zahtjev za izdavanje izvoznog, odnosno uvoznog odobrenja podnosi se Ministarstvu
u sadržaju i obliku sukladno obrascu koji je sadržan u Prilogu III., koji je
sastavni dio ove Uredbe.
Podnositelj zahtjeva dužan je Ministarstvu dostaviti sve relevantne podatke o
aktivnostima za koje je potrebno odobrenje.

*Izvozno, odnosno uvozno odobrenje*
Članak 8.

Ministarstvo izdaje odobrenje za svaki pojedinačni izvoz, odnosno uvoz robe
navedene u Prilogu II. ove Uredbe. U postupku izdavanja izvoznog, odnosno
uvoznog odobrenja Ministarstvo će zatražiti mišljenje Ministarstva vanjskih
poslova i europskih integracija, Ministarstva unutarnjih poslova, Ministarstva
pravosuđa, Carinske uprave, Sigurnosno-obavještajne agencije te, ovisno o vrsti
robe, i Ministarstva zdravstva i socijalne skrbi.
Ako državna tijela iz stavka 1. ovoga članka ne dostave mišljenje u roku 15 dana
od zaprimanja zahtjeva za mišljenje i ne zatraže produženje tog roka, smatrat će
se da su dala pozitivno mišljenje.
Ako je državnim tijelima iz stavka 1. ovoga članka za izdavanje mišljenja
potrebna dodatna dokumentacija, o tome će obavijestiti Ministarstvo koje će ju
zatražiti od podnositelja zahtjeva.
Državna tijela iz stavka 1. ovoga članka dužna su voditi računa o:
– raspoloživim odlukama međunarodnoga suda,
– podacima nadležnih tijela UN-a, Vijeća Europe i EU-a, izvješćima Europskog
odbora Vijeća Europe za sprečavanje mučenja i neljudskog ili ponižavajućeg
postupanja ili kažnjavanja, te izvješćima posebnog izvjestitelja UN-a za mučenje
i ostalo okrutno, neljudsko ili ponižavajuće postupanje ili kažnjavanje,
– ostalim relevantnim podacima, uključujući odluke suda, izvješća ili ostale
informacije građanskih društvenih organizacija, te informacije o ograničenju
izvoza robe navedene u Prilozima I. i II. ove Uredbe, a koje primjenjuje država
odredišta.

Članak 9.

Ministarstvo će odbiti zahtjev za izdavanje izvoznog ili uvoznog odobrenja ako
postoji opravdana sumnja da bi se roba navedena u Prilogu II. ove Uredbe mogla
uporabiti za mučenje ili ostala okrutna, neljudska ili ponižavajuća postupanja
ili kažnjavanje.

Članak 10.

O zahtjevu za izdavanje izvoznog, odnosno uvoznog odobrenja, Ministarstvo
odlučuje u roku 30 dana od uredno podnesenog zahtjeva, odnosno u roku 60 dana,
ako je potrebno izvršiti dodatne provjere.
Izvozno, odnosno uvozno odobrenje izdaje se na rok od 3 do 12 mjeseci, s mogućim
produženjem do najviše 12 mjeseci.

Članak 11.

Ministarstvo može donijeti rješenje o prestanku važenja izvoznog, odnosno
uvoznog odobrenja, ako utvrdi da jedan ili više uvjeta na osnovi kojih je izdano
izvozno, odnosno uvozno odobrenje više ne postoji, te na zahtjev podnositelja
zahtjeva.

Članak 12.

Ministarstvo vodi evidenciju izdanih izvoznih i uvoznih odobrenja.

IV. NADZOR

Članak 13.

Nadzor nad provedbom ove Uredbe obavlja Ministarstvo.
Nadzor nad kretanjem robe u postupku uvoza i izvoza obavlja Carinska uprava u
okviru svoje nadležnosti.
Ako Carinska uprava u provedbi nadzora iz stavka 2. ovoga članka utvrdi da su
povrijeđene odredbe ove Uredbe, o tome će obavijestiti Ministarstvo.

V. OPĆE I ZAVRŠNE ODREDBE

Članak 14.

Podaci primljeni u skladu s ovom Uredbom koriste se samo u svrhe za koje su
zatraženi.

Članak 15.

Roba navedena u ovoj Uredbi ostaje predmetom odobrenja, neovisno o izmjenama
tarifnih oznaka u Carinskoj tarifi.

Članak 16.

Ova Uredba stupa na snagu osmog dana od dana objave u »Narodnim novinama«.

Klasa: 331-02/08-01/04
Urbroj: 5030105-08-1
Zagreb, 10. travnja 2008.

Predsjednik
**dr. sc. Ivo Sanader**, v. r.

**PRILOG I.**

POPIS ROBE IZ ČLANAKA 3. I 4. OVE UREDBE

Napomena: ovaj popis ne obuhvaća medicinsko-tehničku robu

|  |  |
| --- | --- |
| KN tarifna oznaka | Opis |
|  | 1. Predmeti namijenjeni usmrćivanju osoba, kako slijedi: |
| ex 4421 90 98 | 1.1. Vješala i giljotine |
| ex 8208 90 00 |  |
| ex 8543 70 90 | 1.2. Električne stolice za usmrćivanje osoba |
| ex 9401 79 00 |  |
| ex 9401 80 00 |  |
| ex 9402 10 00 |  |
| ex 9402 90 00 |  |
| ex 9406 00 38  ex 9406 00 80 | 1.3. Hermetične komore od npr. čelika i stakla, za usmrćivanje osoba smrtonosnim plinom ili tvari |
| ex 8413 81 00 | 1.4. Automatski sustavi ubrizgavanja droge za usmrćivanje osoba ubrizgavanjem smrtonosne kemijske tvari |
| ex 9018 90 50 |  |
| ex 9018 90 60 |  |
| ex 9018 90 85 |  |
|  | 2. Predmeti namijenjeni obuzdavanju osoba, kako slijedi: |
| ex 8543 70 90 | 2.1. Pojasevi za električne šokove namijenjeni obuz­davanju osoba zadavanjem električnih šo­kova, čiji napon na izvoru ne prelazi 10 000 V |

**PRILOG II.**

POPIS ROBE IZ ČLANKA 6. OVE UREDBE

|  |  |
| --- | --- |
| KN tarifna oznaka | Opis |
|  | 1. Predmeti namijenjeni obuzdavanju ljudi, kako slijedi: |
| ex 9401 61 00 | 1.1. Prisilne stolice i stolovi s okovima  Napomena: Ova točka ne obuhvaća prisilne stolice za invalidne osobe |
| ex 9401 69 00 |
| ex 9401 71 00 |
| ex 9401 79 00 |  |
| ex 9402 90 00 |  |
| ex 9403 20 20 |  |
| ex 9403 20 80 |  |
| ex 9403 50 00 |  |
| ex 9403 70 00 |  |
| ex 9403 81 00 |  |
| ex 9403 89 00 |  |
|  | 1.2. Okovi za noge, skupni lanci, okovi i pojedinačne lisice ili okovi narukvice  Napomena: Ova točka ne obuhvaća »klasične lisice«. Klasične lisice su lisice čije su cjelokupne dimenzije uključujući lanac, mjereći od vanjskog ruba jedne lisice do vanjskog ruba druge lisice, između 150 i 280 mm kada su zaključane i koje nisu bile prilagođavane kako bi uzrokovale tjeles­nu bol ili patnju. |
| ex 7326 90 98 |
| ex 8301 50 00 |
| ex 3926 90 97 |
| ex 7326 90 98 | 1.3. Lisice za palce i vijci za stiskanje palaca, uključujući nazupčane vijke za stiskanje palaca |
| ex 8301 50 00 |
| ex 3926 90 9 |
|  | 2. Prijenosne naprave, namijenjene kontroliranju pobune i za samozaštitu, kako slijedi: |
| ex 8543 70 90 | 2.1. Prijenosne naprave za zadavanje električnih šokova, koje uključuju, ali nisu ograničene samo na električne šok palice, električne štitove, pištolje za omamljivanje i električne paralizatore čiji napon na izvoru ne prelazi 10 000 V  Napomene: 1. Ova točka ne obuhvaća pojaseve za električne šokove, kao što je navedeno u točki 2.1 Priloga I. Ove Uredbe |
| ex 9304 00 00 |
|  | 2. Ova točka ne obuhvaća pojedinačne električ­ne naprave za zadavanje električnih šokova ka­da se koriste u svrhu osobne zaštite njihovih korisnika. |
|  | 3. Tvari za nadzor pobuna i samozaštitu i s njima povezana prijenosna oprema za raspršivanje, kako slijedi: |
| ex 8424 20 00 | 3.1. Prijenosne naprave za kontrolu pobuna ili samozaštitu primjenom ili raspršivanjem kemijskih tvari za onesposobljavanje  Napomena:  Ova točka ne obuhvaća pojedinačne prijenosne naprave, čak i ako sadrže kemijske tvari, kada se koriste u svrhu osobne zaštite njihovih korisnika. |
| ex 9304 00 00 |
| ex 2924 29 95 | 3.2. Vanililamid pelargonske kiseline (PAVA) (CAS 2444-46-4) |
| ex 2939 99 00 | 3.3. Oleoresin capsicum (OC) (CAS 8023-77-6) |

**PRILOG III.**

ZAHTJEV ZA IZDAVANJE ODOBRENJA ZA UVOZ I IZVOZ ROBE KOJA BI SE MOGLA UPORABITI
ZA IZVRŠENJE SMRTNE KAZNE ILI ZA MUČENJE

![](dodatni/348116.gif)

NAPOMENE ZA POJAŠNJENJE OBRASCA ZAHTJEVA ZA IZVOZNO, ODNOSNO UVOZNO ODOBRENJE

Obrazac zahtjeva iz članka 5. i 6. ove Uredbe

|  |  |  |
| --- | --- | --- |
| Polje 1: | Podnositelj zahtjeva  Matični broj | Navesti naziv podnositelja zahtjeva i njegovu/njezinu punu adresu, i matični broj. |
| Polje 2. | Primatelj:  Izvoznik: | Navesti naziv primatelja (kod izvoza) i njegovu punu adresu i matični broj, odnosno izvoznika (kod uvoza) i njegovu punu adresu i matični broj. |
| Polje 3: | Zahtjev br. | Upišite broj i označite polje, ili za izvoz ili za uvoz. |
| Polje 4: | Kontaktna osoba | Naznačite ime i prezime kontaktne osobe, broj telefona i telefaksa |
| Polje 5: | Datum podnošenja zahtjeva | Naznačite dan (dvije znamenke), mjesec (dvije znamenke) i godinu (četiri znamenke). |
| Polje 6: | Država podrijetla: | Naznačite ime države i oznaku države |
| Polje 7: | Posrednik | Navedite naziv tvrtke posrednika (ukoliko postoji) i matični broj tvrtke |
| Polje 8: | Država odredišta: | Naznačite ime države i oznaku države kao što je navedeno u Uredbi za provedbu Carinskog zakona. |an>
tr style="height: 3.0pt"> Polje 9: | Krajnji korisnik | Navedite naziv krajnjega korisnika i adresu ukoliko se razlikuje od primatelja |
| Polje10: | Opis robe: | Uključite podatke o pakiranju relevantne robe.   Ako u polju 10 nema dovoljno mjesta, nastavite na priloženom praznom papiru, navodeći broj odobrenja. U polju 15 naznačite broj priloga. |
| Polje 11: | Tarifna oznaka | Upisuje se tarifna oznaka sa 8 ili 10 znamenaka |
| Polje 12: | Valuta i vrijednost | Upisuje se ukupna vrijednost i valutna jedinica |
| Polje 13: | Količina robe | Količina robe upisuje se u jedinici robe, kako je navedeno na računu |
| Polje 14: | Namjena krajnje uporabe | Napišite za koju se svrhu roba uvozi, odnosno izvozi |
| Polje 15: | Prilozi uz zahtjev | Naznačite priloge, ako postoje |
| Polje16: | Dodatne informacije/podaci: | Ako u polju 16 nema dovoljno mjesta, nastavite na priloženom praznom papiru, navodeći broj odobrenja. U polju 15 naznačite broj priloga. |
| Polje 17: | Datum ugovora | Navedite datum potpisivanja ugovora |
| Polje 18: | Vrsta izvoznog/uvoznog posla | Upisuje se šifra carinskog postupka izvoza/uvoza robe, u skladu s Uredbom za provedbu carinskog zakona |

Uredba, NN 43/2008-1435
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)